钦定古今图书集成/理学汇编/文学典/第098卷 > 王佐
## 钦定古今图书集成/理学汇编/文学典/第098卷 > 王佐

按《列朝诗集》：佐字仁甫，自号古直老人，黄岩人。善草
书，作诗旅游京师，客公卿间三十年，不置釜甑，无僮
仆。意度率直，不为厓岸，遇所会意，欣然忘去。李西涯
作《王古直传》，又赠诗曰：“长安信脚自来往，醉醒不信
东君谁？”其风度可知也。《麓堂诗话》云：“王古直作诗亦
有思致，《题严陵》曰：‘天地此生惟故友，江湖何处不渔
翁’。”《游西山》曰：“旧时僧去竹房冷，今日客来山路生。”《述
怀》曰：“穷将入骨诗还拙，事不萦心梦亦清。”馀不尽然。
尝与予和《雪》诗“蒸”字韵，数往复，时出新意，予颇讶之，
久乃觉其为方石所助，盖古直时止谢家故也。因以
一诗挑之，谢乃跃然出和，遂成巨卷。古直藏而失之，
懊恨累岁。邵郎中国贤购而归之，古直客死，方石尽
鬻其书画，为棺殓费，而独留此卷云。

按《浙江通志》：“仁甫名佐，以字行，自号古直，进士蒙之
孙。能诗，善行草书。尝以布衣游浪江湖，与李西涯、吴
匏庵诸公友。然性气屹屹，不屑私请。李尝欲荐之朝，
大言曰：‘吾安能为若执门下士礼耶’？李愈重之。所著
有《古直存稿》。”